जगत सबेरे घर से निकल जाता कई जगह धक्‍के खाता, सडक के नल से पानी पीता और फिर चल पड़ता अपने परिवार के लिये रोजगार खोजने । काम खोजते खोजते जगत अब खुद निराश हो चुका था । लेकिन जैसे हर अमावस्‍या के बाद शुक्‍ल पक्ष आता है ऐसे ही एक पहचान के मिल गये ....शायद जगत के पिता के जानकार थे। उन्‍हें जगत भी जानता था । दुआ सलाम के बाद उन्‍होनें सलाह दी ,'' बेटे ऐसा करो मैं तुम्‍हें कोई काम सीखने के लिये किसी दुकान पर लगवा देता हूं। काम सीखने के बाद अपना काम कर लेना आजकल नौकरी रखी कहां है?''........... और अपने सदप्रयासों से उन सज्‍जन ने जगत को सब्‍बरवाल साहब के वर्कशाप में काम दिलवा दिया ।